
<סדר היום:>
<הצעת חוק הנוער (שפיטה, ענישה ודרכי טיפול) (דרכי ענישה - הוראת שעה), התשע"ו-2016>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

יואב בן צור

ענת ברקו

אורי מקלב

אוסאמה סעדי

נורית קורן
חברי הכנסת:
זוהיר בהלול
אכרם חסון
<מוזמנים:> 
	רז נזרי 
	–
	עו"ד, המשנה ליועץ המשפטי לממשלה

	מיכל גולד
	–
	יעוץ וחקיקה פלילי, משרד המשפטים

	שרון בן אבו
	–
	מתמחה, משרד המשפטים

	מיה גבר
	–
	מתמחה, משרד המשפטים

	בן ציון
	–
	רת"ח חקיקה בשב"ס, המשרד לבטחון פנים

	יואל הדר
	–
	עו"ד, יועץ משפטי, המשרד לביטחון הפנים

	ליאת רון
	–
	קצינת טיפול בנוער שב"ס, המשרד לבטחון פנים

	אודיה איפרגן
	–
	יועצת משפטית, משרד הרווחה

	טלי יוגב
	–
	חסות הנוער, משרד הרווחה

	אפי ברוור
	–
	שירות מבחן נוער, משרד הרווחה

	חנית אברהם בכר
	–
	עו"ד, הנהלת בתי המשפט

	רחל דניאלי
	–
	עו"ד, הסנגוריה הציבורית

	חגית לרנאו
	–
	עו"ד, הסנגוריה הציבורית

	נחשון שוחט
	–
	פורום פלילי, לשכת עורכי הדין

	ורד וינדמן
	–
	מנכ"לית, המועצה לשלום הילד


לרשימת השדלנים שנכחו בדיון – ראו בקישור זה.

<ייעוץ משפטי: >
נעה ברודסקי
<סגנית מנהל הוועדה:>
נטלי שלף
<רשמת פרלמנטרית:>
שרון רפאלי
<הצעת חוק הנוער (שפיטה, ענישה ודרכי טיפול) (דרכי ענישה - הוראת שעה), התשע"ו-2016>
<היו"ר ניסן סלומינסקי:>
צהריים טובים. אני מתכבד לפתוח את ישיבת ועדת החוקה, חוק ומשפט. על סדר היום חוק הנוער של חברת הכנסת ענת ברקו בהכנה לקריאה שנייה ושלישית. 

<נעה ברודסקי:>
הצעת חוק שהתמזגה להצעת החוק הממשלתית. לכן גם המשנה ליועץ נמצא פה. כבר קיימנו דיון אחד ארוך וממצה. אתם רוצים שנצביע? 
<נעה ברודסקי:>
אני אקריא את ההצעה. בדיון הקודם נדונה ארוכות השאלה האם לייחד לעבירות טרור, וגם חברי הכנסת שהיו בדיון השתכנעו שאין מקום לייחד את זה לעבירות טרור, אלא לעבירות המתה באופן כללי. אני מציעה שנעבור לנוסח, ותוך כדי הכרסום בעקרונות חוק הנוער נדון שוב האם להוריד את עבירת ההריגה לא ביסוד הנפשי של רצח שדורש יסוד נפשי מיוחד, וגם בתקופת הוראת השעה – אולי אפשר לקצר אותה. 
<היו"ר ניסן סלומינסקי:>
בבקשה, תקריאי את הנוסח. 

<נעה ברודסקי:>
זה נוסח מתוקן שמוסכם יחד עם משרד המשפטים על תיקונים שכבר נעשו, ושוב יש שתי השאלות הנוספות. 

<היו"ר ניסן סלומינסקי:>
מסוכם גם עם הוועדה. 

<נעה ברודסקי:>
כן. 

הצעת חוק הנוער (שפיטה, ענישה ודרכי טיפול) (דרכי ענישה) (הוראת שעה), התשע"ו–2016
	תיקון סעיף 25 – הוראת שעה
	1.

	בתקופה של שלוש שנים מיום תחילתו של חוק זה (להלן – תקופת הוראת השעה), יקראו את חוק הנוער (שפיטה, ענישה ודרכי טיפול), התשל"א–1971‏, כך שבסעיף 25 –

	
	
	(1)
בסעיף קטן (ד), בסופו יקראו "אין בהוראות סעיף קטן זה כדי לגרוע מסמכותו של בית משפט לנוער להורות על החזקתו של קטין כאמור במעון נעול לפי הוראות סעיף קטן (א)(1)";

	
	
	(2)
בסופו יקראו:

	
	
	
	"(ו)
על אף האמור בסעיף קטן (ד), ובלי לגרוע מהוראות סעיף קטן (א)(1), הורשע קטין שבשעת גזירת דינו טרם מלאו לו ארבע עשרה שנה בעבירה לפי סעיף 298, 300 או 305 לחוק העונשין, רשאי בית משפט לנוער לצוות על החזקתו של הקטין במעון נעול, לתקופה שיקבע, ועל המשך נשיאת עונשו במאסר, ובלבד שבעת העברתו למאסר ימלאו לקטין ארבע עשרה שנה לפחות, לאחר ששקל בין השאר את אלה: 

	
	
	
	
	(1)
נסיבות המקרה;

	
	
	
	
	(2)
השפעת המאסר על הקטין;

	
	
	
	
	(3)
גילו של הקטין בעת ביצוע העבירה;

	
	
	
	
	(4)
נסיבותיו האישיות של הקטין.

	
	
	
	(ז)
הוראות סעיף 34ד לחוק העונשין לא יחולו לעניין הרשעה בעבירה כאמור בסעיף קטן (ו).


הכוונה היא שבעבירות הנגזרות – כל השידול – וכל העבירות שנגזרות מהעבירה העיקרית זה לא יחול, אלא זה רק על המבצע העיקרי. 

	
	(ח)
תקופת המאסר ותקופת החזקתו של הקטין במעון נעול שרשאי בית המשפט לגזור לפי סעיף קטן (ו) לא יעלו במצטבר על תקופת המאסר המרבית הקבועה לעבירה שבה הורשע הקטין.

	
	(ט)
על החזקתו של קטין במעון נעול לפי סעיף קטן (ו) יחולו ההוראות החלות לעניין צו שניתן לפי סעיף קטן (א)(1).


אני רק אבהיר שגם מוסכם על הממשלה שברור, לגבי סעיף 25(א), שמאפשר העברה של קטין למאסר בשל התנהגותו במעון, גם זה יחול רק מעל גיל 14, בוודאי שלא לפני כן. 

	
	(י)
ציווה בית המשפט על החזקת קטין במעון נעול לתקופה שקבע ועל המשך נשיאת עונשו במאסר, לפי הוראות סעיף קטן (ו), יורה על קיום דיון לקראת תום תקופת החזקתו של הקטין במעון הנעול שעליה הורה כאמור (בסעיף זה – דיון מעקב), ורשאי הוא, מעת לעת, וכל עוד הקטין מוחזק במעון הנעול, להורות על קיום דיון מעקב נוסף; בהליך לפי סעיף קטן זה, ימנה בית המשפט סניגור לקטין שאין לו סניגור, ויחולו לעניין זה הוראות חוק הסניגוריה הציבורית.


<היו"ר ניסן סלומינסקי:>
כל מה שמדובר זה להעביר אותו לבית סוהר לנוער. 

<נעה ברודסקי:>
אחרי גיל 14. זה לא חייב להיות בגיל 14 - -
<היו"ר ניסן סלומינסקי:>
אבל זה בית סוהר לנוער. 

<נעה ברודסקי:>
ברור. 

<היו"ר ניסן סלומינסקי:>
וגם שם יש תכניות שיקומיות? 

<נעה ברודסקי:>
בעיקרון כן. נראה לי שכדאי שמשרד המשפטים יענה על זה. 

<היו"ר ניסן סלומינסקי:>
אני כרגע שואל לפני כן. אני מבין שפחות, אבל עדיין יש. 
<נעה ברודסקי:>
בעיקרון יש, אבל כמובן זה שונה ממעון נעול. 

<ענת ברקו (הליכוד):>
זה גם שונה אם מדובר בטרור או בפשיעה. למרות שלא רציתם לעשות את ההבחנה אני עדיין חושבת שזאת הבחנה שעדיין חשוב לשמור עליה. בהצעת החוק שלי הייתה הבחנה בין טרור לבין פשיעה. אבל לפי הדברים האלה, זה לא עולה, וחבל.  

<נעה ברודסקי:>
רציתי לשאול – קטין שמורשע בעבירה כזאת על רקע ביטחוני, הוא מועבר בכל מקרה עובר לכלא "אופק".

<ליאת רון:>
שמי ליאת, קצינת נוער ארצית בשב"ס. עקרונית קטין השפוט בגין עבירות ביטחוניות לא מגיע לכלא "אופק", שהוא מתקן הכליאה לקטינים בגין עבירות פליליות. הוא נמצא בשני מתקנים כיום שבהם אגפים לקטינים ביטחוניים – "עופר" ו"מגידו". 

<נעה ברודסקי:>
אז בתשובה לשאלתך, יש הבדל בין קטינים על איזה רקע הם מורשעים. כי קטין שמורשע בעבירת המתה שלא על רקע ביטחוני עובר לכלא "אופק" ששם יש תכניות שיקומיות, כמובן פחות ממעון נעול, אבל יש; וקטין שמורשע על רקע ביטחוני לא יועבר לכלא "אופק". הוא יועבר לכלא רגיל. 
<ליאת רון:>
- - - אגפים מיוחדים - - - שגם שם - -

<נעה ברודסקי:>
יש שם תכניות שיקומיות? 

<ליאת רון:>
זה תכניות חינוכיות יותר. יש שם כיתות לימוד במסגרת חוק חינוך חובה, ספורט שזה הפנאי. עובדת סוציאלית קולטת עם כניסתו אלינו. כלומר ניתנת מעטפת. שוב, זה לא כלא "אופק" כי אין לנו בניית תכניות שיקום בקהילה כמו שאנחנו עושים עם רשות שיקום האסיר בכלא "עופר". 
<נעה ברודסקי:>
חשוב להבין – זה לא רק שהם לא הולכים למעון נעול, אלא זה גם לא התכניות השיקומיות שיש שם. 

<היו"ר ניסן סלומינסקי:>

במעון הנעול הם נמצאים יחד – אלה שעברו עבירות ביטחוניות ואלה שעוברים עבירה פלילית?
<ענת ברקו (הליכוד):>
לא מעורבבים. 

<קריאה:>
כן. 

<ענת ברקו (הליכוד):>
הם יהיו מעורבים באותו מקום? 

<קריאה:>
כן. במעון נעול הם יחד. 

<ענת ברקו (הליכוד):>
אני לא הבנתי את זה. 
<היו"ר ניסן סלומינסקי:>
הם אומרים שבמעון נעול הם נמצאים יחד. 

<ענת ברקו (הליכוד):>
במעון נעול יהיו יחד עבריינים פליליים - -

<היו"ר ניסן סלומינסקי:>
היום הם יחד. 

<רחל דניאלי:>
לגבי כלא ביטחוני – בית המשפט העליון אמר כמה פעמים, ובפועל בבתי כלא ביטחוניים אין תכניות שיקום בהגדרה. לאחר תיקון חוק הנוער הכניסו פעילות חינוכית, ויש כמה שעות בשבוע שלומדים, אבל אין בכלל תכניות שיקום, טיפול וקבוצות טיפוליות – דבר כזה אין בכלל. הם יושבים באגפים נפרדים לגמרי הבגירים; הם לא משויכים כמו הבגירים לקבוצות ולארגונים, אלא ככלל יש להם דוברים בגירים שנמצאים איתם ודואגים להם, אבל תכנית טיפולים אין במוצהר. לפני כמה שבועות היינו בביקור בבית סוהר "עופר". זה מוצהר וברור; יש בעיה לעשות תכנית שיקומית בגלל האופי של בית הסוהר ובגלל האופי שמקנים לקטינים האלה שם. ברור שזה מכוון להיות אסיר ביטחוני כמו בגירים. שיהיה ברור שההבדל בין הביטחוניים הוא עצום – בין להיות במעון לבין להיות בבית סוהר. בבית סוהר "אופק" חוץ מהתכניות בפנים יש, כמובן, תכניות המשך של הרעש וכולי – בביטחוניים אין בכלל. 
<ענת ברקו (הליכוד):>
הם לא תופסים עצמם עבריינים. 

<היו"ר ניסן סלומינסקי:>
הם תופסים עצמם גיבורים. 

<ענת ברקו (הליכוד):>
ברור. לכן הם לא רואים צורך בשיקום. 

<זאב בנימין בגין (הליכוד):>
אני רק מבקש להזכיר שמדובר בילדים. 

<ענת ברקו (הליכוד):>
הילדים האלה כן. דיברנו באופן כללי. 

<זאב בנימין בגין (הליכוד):>
זה חוק שנוגע לילדים. הם הגיעו למעשים שלהם מנסיבות שונות. חלקם, כפי שאנחנו ידועים אם הבנתי נכון את סקירות שב בגלל ממצוקה משפחתית, ולאו דווקא מאידיאולוגיה עמוקה. לא נתעלם מזה. מדובר בילדים בני 12, 13 ו-14. 

<ענת ברקו (הליכוד):>
לכן הם יהיו במעון נעול ולא בבית כלא. 

<נעה ברודסקי:>
	
	
	
	(יא)
בדיון מעקב רשאי בית המשפט, לאחר שהוגש לו תסקיר קצין מבחן לעניין זה, לאחר שהובאה לפניו חוות דעתו של הממונה על המעונות ולאחר ששקל את השיקולים המנויים בסעיף קטן (ו), להורות על אחד או יותר מבין אלה:

	
	
	
	
	(1)
דחיית מועד העברתו של הקטין למאסר והמשך החזקתו במעון נעול לתקופה שיקבע ושלא תעלה על התקופה שנותרה להשלמת העונש שעליו הורה לפי סעיף קטן (ו);

	
	
	
	
	(2)
קיצור תקופת המאסר שעליה הורה לפי סעיף קטן (ו);

	
	
	
	
	(3)
ביטול תקופת המאסר שעליה הורה לפי סעיף קטן (ו).

	
	
	
	
	(4)      המשך החזקתו במעון נעול לתקופה שיקבע ושלא תעלה על התקופה שנותרה להשלמת העונש שעליו הורה לפי סעיף קטן (ו).

	
	
	
	
	

	
	
	
	(יב)
החלטת בית משפט לנוער לפי סעיף קטן (ו) והחלטת בית משפט לנוער בדיון מעקב לפי סעיף קטן (יא) ניתנות לערעור כאילו היו פסק דין."

	תיקון חוק הסניגוריה הציבורית – 
הוראת שעה
	2.

	בתקופת הוראת השעה, יקראו את חוק הסניגוריה הציבורית, התשנ"ו–1995‏, כך שבסעיף 18(א)(8), אחרי פסקת משנה (ג) יקראו:

	
	
	"(ד)
בית משפט לנוער הורה על קיום דיון מעקב, לפי סעיף 25(י) לחוק הנוער;".



אנחנו נוסיף רק לשם ההבהרה: "לתקופה שלא תעלה על התקופה שנותרה להשלמת העונש עליו הורה בית המשפט לפי סעיף קטן (ו)". 

הכוונה היא שייצאו גם בדיוני המעקב. 

<היו"ר ניסן סלומינסקי:>
טוב, גמרנו, והיה דיון, ואנחנו מאפשרים שוב דיון קצר בעניין. חבר הכנסת בני בגין, בבקשה. 
<זאב בנימין בגין (הליכוד):>
זה הנוסח המגובש ברגע זה. עדיין, לדעתי, נותרת השאלה אם אנחנו מסכימים לכל הניסוחים האחרים לגבי התקופה שבה אנחנו רוצים לחוקק את החוק הזה, למעשה, כהוראת שעה. באופן כללי, לדעתי, בצוק העתים מרבים בחקיקה באמצעות הוראת שעה. לדעתי, במידה מסוימת חקיקה בהוראת שעה מקלה עם המחוקקים. כלומר המחוקק אומר, הקפדתי או לא הקפדתי – בסדר, עוד שנתיים יחזרו לזה. אני מציע שלא נקל עם עצמנו. אני אומר את זה באופן כללי. לעיתים אם הנסיבות שהזמן גרמן כגון בשאלות של גל טרור. המצב שהיינו בו באוקטובר שעבר איננו המצב היום, על-פי כל הנתונים, ולכן כדאי לשקול היטב את אורך התקופה. אם הטעם איננו דווקא טעם ביטחוני, אלא הטעם להוראת שעה הוא הרצון ללמוד את ההשפעה של החוק הזה על ההתנהגות הכללית על הילדים, על בני הנוער אז הטעם הוא אחר. לכן אחת השאלות שלי בעניין זה היא איזה ניסיון יצטבר אצלנו במעון הסגור או בבית הסוהר בשלוש השנים הבאות או בשנה וחצי האחרונה. מדובר במספרים מאוד קטנים בכל מקרה. כל ילד, כל נער הוא מקרה לגופו. איך נוכל לשפוט, והאם יש טעם בכך? כל זה משפיע. אני מבקש לשמוע מהגורמים השונים את דעתם בנושא זה.
הערה שנייה – אדוני היושב-ראש, אתה יושב פה שעות רבות. זאת הערתי האחרונה. אני חוזר על שאלה ששאלתי מחוץ לחדר לאחר הדיון הקודם. אני שואל את החברים והחברות הממונים על המעונות הנעולים. הבנתי שחלק מהבעיה שבעטיה אנחנו מגיעים לחקיקה הזאת נובע מהעובדה שאין חלופה טובה למעון סגור, אלא בית הסוהר. וכל כך למה כך הבנתי? משום שהמעון הנעול אינו באמת נעול במובן הרגיל של המילה, אלא הנערים יוצאים לחופשות ולתכניות אחרות. לכן החברים והחברות – ולא הייתי מרב מיכאלי הייתי אומר "החברות והחברים" – לו נתתם דעתכם לשאלה הזאת, אני יכול להעלות בדעתי קטע שהוא מחמיר יותר בשאלת היציאה לחופשה לעומת קטעים אחרים באותו מעון שלא יכריח אותנו לקפוץ או להקפיץ את הנער דווקא לבית הסוהר. אני חושב שזה יכול להקל, אבל מכיוון ששאלתי זאת לאחר הדיון לפני שבועיים אז אני מבקש לדעת האם נתתם את התשובה. 
<היו"ר ניסן סלומינסקי:>
יכול להיות שגם אז נתנו תשובה, ואתה לא זוכר. 

<זאב בנימין בגין (הליכוד):>
אם לא עכשיו אז לגבי העתיד. 

<היו"ר ניסן סלומינסקי:>
יכול להיות שהם נתנו תשובה, ואתה כבר לא זוכר? 

<זאב בנימין בגין (הליכוד):>
יכול להיות. יש גיל מסוים שזה קורה כל שבוע. 

<היו"ר ניסן סלומינסקי:>
חבר הכנסת סעדי, בבקשה. 

<אוסאמה סעדי (הרשימה המשותפת):>
אדוני היושב-ראש, אני מבקש לא לקיים הצבעות היום, אלא לדחות את זה למועד אחר, ולבקש ולקבל פרטים כפי שהייעוץ המשפטי של הוועדה נותן וגם לבקש ממשרד המשפטים – על מה אנחנו מדברים? על כמה מקרים? חמישה?
<זאב בנימין בגין (הליכוד):>
מספר קטן מאוד. 

<אוסאמה סעדי (הרשימה המשותפת):>
אז על חמישה, ארבעה או שלושה – זה שווה לתקן מושכלות יסוד – חוק הנוער (שפיטה ודרכי טיפול), כשמו הוא? על זה אתם כבר צועקים וזועקים לשמים ומשנים עקרונות יסוד? 

<רז נזרי:>
אנחנו לא צועקים. 
<אוסאמה סעדי (הרשימה המשותפת):>
אני מדבר על צד ימין שלי. 

<ענת ברקו (הליכוד):>
שמעת אותי צועקת? 
<אוסאמה סעדי (הרשימה המשותפת):>
אם מדובר על חמישה מקרים - -

<קריאה:>
זה אפילו לא חמישה. 

<אוסאמה סעדי (הרשימה המשותפת):>
אם מדובר על חמישה מקרים - -

<ענת ברקו (הליכוד):>
- - -

<היו"ר ניסן סלומינסקי:>
ענת, לא, תני לו. 

<אוסאמה סעדי (הרשימה המשותפת):>
אני אומר את זה פה כדי שלא יגידו - -

<ענת ברקו (הליכוד):>
כדי שלא יגידו או שכל מקרה הוא קשה? 

<אוסאמה סעדי (הרשימה המשותפת):>
כל מקרה הוא קשה. אני כבר מקדים ואומר. 

<ענת ברקו (הליכוד):>
- - - יגידו. 

<אוסאמה סעדי (הרשימה המשותפת):>
כל מקרה הוא קשה. האם זה מצדיק לתקן חקיקת יסוד ולהכניס בני 12, 13 למאסר? 
<ענת ברקו (הליכוד):>
לא למאסר. 

<רז נזרי:>
לא למאסר. אל תגיד לפרוטוקול דברים לא נכונים. לא מכניסים למאסר בגיל 12. 
<היו"ר ניסן סלומינסקי:>
רק אחרי 14. 

<רז נזרי:>
הבדל קטן ודרמטי. 

<אוסאמה סעדי (הרשימה המשותפת):>
מ-14. אני יודע על מה אני מדבר. תאמין לי, רז. במצב הקיים היום מכניסים אותם למעון נעול עד גיל 20. הוא יכול לצאת מהמעון הנעול ולפתוח דף חדש - -
<רז נזרי:>
מה תגיד לאמא של הילד שהוא רצח שהוא יוצא בגיל 20 הביתה? הוא היה שש-שבע שנים בכלא? במעון נעול? 
<ענת ברקו (הליכוד):>
הוא לא עושה כאן הפרדת - - -

<אוסאמה סעדי (הרשימה המשותפת):>
אבל יש גם יהודים שרצחו פלסטינים וישבו עשר שנים. אז מה אני אגיד למשפחות השכולות הפלסטיניות? 
<רז נזרי:>
- - -

<היו"ר ניסן סלומינסקי:>
לא ככה. רז, אני אתן לך לדבר. 

<קריאות:>
- - -

<ענת ברקו (הליכוד):>
אין כאן הפרדה בין יהודים לערבים. אז מה אתה רוצה? כתוב כאן "יהודי"? כתוב כאן "ערבי"? 

<היו"ר ניסן סלומינסקי:>
ענת. 

<אוסאמה סעדי (הרשימה המשותפת):>
אבל הכוונה ידועה. 

<ענת ברקו (הליכוד):>
מה "הכוונה ידועה"? זה חל על כולם, זה חוק. החוק חל על כולם. 

<אוסאמה סעדי (הרשימה המשותפת):>
- - -

<ענת ברקו (הליכוד):>
החוק חל על כולם. 

<היו"ר ניסן סלומינסקי:>
ענת, את רוצה שלא נצביע היום? בדרך הזאת כל הזמן יעזור. אחד מדבר ואף אחד לא מתערב. 
<אוסאמה סעדי (הרשימה המשותפת):>
אני מצפה מהיועץ המשפטי לממשלה שיבוא ויגיד, עד כאן. החוק הקיים נותן כלים. אנחנו רואים שהמקרים האלה הם מספרים בודדים עם כל הקושי שבדבר. אני פתחתי ואמרתי, כל מקרה הוא טרגדיה בפני עצמה. אבל לתקן? אנחנו מדברים על ילדים בני 12 שיכול להיות שבאותו רגע הוא הוסת, וביצע את מה שביצע. אבל זה לא אומר שהוא צריך לקבל עשרים שנה בכלא גם אם זה ערבי וגם אם זה יהודי. 
<ענת ברקו (הליכוד):>
אבל למה? 

<היו"ר ניסן סלומינסקי:>
ענת, בבקשה. 

<אוסאמה סעדי (הרשימה המשותפת):>
גם אם זה ערבי וגם אם זה יהודי. גם אם זה נער יהודי שרצח בגיל 13-12 הדרך היא לשקם אותו, לטפל בו, ושהוא ישתחרר בגיל עשרים, ויחזור לחיים נורמטיביים. אנחנו מדברים על ילדים. בגיל 12 הוא עוד לא גיבש את דעתו. הוא עדיין נער, ילד. אני מסתכל על הילדים שלי – יש לי ילדים בגילאים האלה. יכול להיות שנער ביצע מה שביצע, אבל מפה ועד לתת לו עשרים ושלושים שנה בכלא? מה קרה? 

אנחנו יהודים וערבים. אני יודע שזה לא חל על כולם. אבל גם – הריגה. אנחנו עושים עכשיו מדרג בתחום של עבירות ההמתה: רצח, רצח מדרגה שנייה. יש גם עבירות של המתה בלי יסוד של כוונה. 

אני רוצה להגיש הסתייגויות עד מחר עם רשות דיבור. 
<היו"ר ניסן סלומינסקי:>
בדרך כלל אתה יכול להגיש הסתייגויות עכשיו. אם נחליט להצביע אתה יכול להגיש את זה עכשיו, ונצביע על זה. 

<אוסאמה סעדי (הרשימה המשותפת):>
אני לא יודע. יש הצעת חוק של ברקו. זה נכנס או לא נכנס? 

<נעה ברודסקי:>
היא מוזגה.

<אוסאמה סעדי (הרשימה המשותפת):>
אבל אין פה זכר לעבירות טרור. 

<ענת ברקו (הליכוד):>
היא מוזגה. 

<נעה ברודסקי:>
היא מוזגה להצעת החוק הממשלתית. 
<אוסאמה סעדי (הרשימה המשותפת):>
מה מוזג? ההצעה שמדברת על מעשה טרור - -

<נעה ברודסקי:>
לא ייחדו את זה לעבירות טרור. מדובר על עבירות ההמתה של הריגה, רצח וניסיון לרצח. 
<היו"ר ניסן סלומינסקי:>
חבר הכנסת בהלול, בבקשה. 

<זוהיר בהלול (המחנה הציוני):>
חברות וחברים – ותסלחו לי שאפנה גם למר נזרי בשמו. אינני יודע אם אתם מודעים לעובדה שעקומת גיל ההתבגרות נעשית יותר גבוהה יותר. כלומר אם פעם חשבנו שגיל ההתבגרות הוא 12, 14, מסתבר שפדגוגים כבר מעלים את רף גיל ההתבגרות. 

<ענת ברקו (הליכוד):>
לשלושים. 
<זוהיר בהלול (המחנה הציוני):>
לא, ליותר מכך. 

<זאב בנימין בגין (הליכוד):>
"הילד בן 30 יש לו חום גבוה". 

<זוהיר בהלול (המחנה הציוני):>
אני מבקש לקרוא אותם לסדר, אדוני. 

<היו"ר ניסן סלומינסקי:>
אני קורא אותם לסדר. 

<זוהיר בהלול (המחנה הציוני):>
זה דבר אחד. אם אתם לוקחים את זה בחשבון אני מאוד שמח. 

שנית, האם שכחתם שטיפול בילדים זה בית הילל, לא בית שמאי? אם שכחתם אז אני מזכירכם שיאנוש קורצ'אק כתב על העניינים האלה לא פעם. זה אתוס יהודי, לא ערבי. אז אני לא יודע מנין נשאב החוק שמקטין את הגיל והופך את הילד בן 12 לאחראי למעשיו. פחות או יותר זה הפירושים האינפנטיליים של החוק. 
<אוסאמה סעדי (הרשימה המשותפת):>
- - - עכשיו אנחנו מדברים על העונש.
<היו"ר ניסן סלומינסקי:>
זה לא החוק. 

<נעה ברודסקי:>
התיקון הוא לעניין המאסר. 

<זוהיר בהלול (המחנה הציוני):>
ברור. 

<אוסאמה סעדי (הרשימה המשותפת):>
איפזה זה קיים בעולם? 

<היו"ר ניסן סלומינסקי:>
רגע, אוסאמה. חברך מדבר. לא ראיתי שהוא זקוק לעזרה עד היום. 

<זוהיר בהלול (המחנה הציוני):>
כל שאלותיו של מר סעדי הן שאלות של טעם. 

<ענת ברקו (הליכוד):>
שאלות מטעם, התכוונת. לא בטעם, אלא מטעם. 
<רז נזרי:>
אנגליה זה טוב? 

<היו"ר ניסן סלומינסקי:>
רגע, רז. 

<אוסאמה סעדי (הרשימה המשותפת):>
בגיל 13? 

<זאב בנימין בגין (הליכוד):>
אין מאסר בגיל 12. יש דוגמות ל-14 במדינות לא מעטות. 
<אוסאמה סעדי (הרשימה המשותפת):>
לא, ילד בן 12. 

<זאב בנימין בגין (הליכוד):>
הוא במעון.

<אוסאמה סעדי (הרשימה המשותפת):>
ואחרי זה מחזירים אותו לכלא? 

<היו"ר ניסן סלומינסקי:>
אוסאמה, מה קרה לנו? 

<זאב בנימין בגין (הליכוד):>
- - -

<אוסאמה סעדי (הרשימה המשותפת):>
אז אני שואל, איפה יש - - -

<היו"ר ניסן סלומינסקי:>
אוסאמה, מישהו קיבל רשות דיבור. הוא מדבר. 

<אוסאמה סעדי (הרשימה המשותפת):>
הוא מרשה לי. 

<היו"ר ניסן סלומינסקי:>
הוא לא מרשה. אין לו זכות להרשות לך. 

<זוהיר בהלול (המחנה הציוני):>
מר נזרי, אינני מבין אם מישהו מכם, האורחים הנכבדים בוועדה המכובדת הזאת, יכול לחוש את מה שאנחנו חברי הכנסת חשים. יש סדרת חוקים שהופכת את ישראל למדינה אחרת ממה שכתוב במגילת העצמאות שלה. מר אוסאמה סעדי, אני חושב שאתה בתור משפטן היית כבר צריך לחבר מסמך שיראה את המטמורפוזה המדאיגה והממיתה של הדמוקרטיה האמתית שהטיפה לזכויות אדם במגילת העצמאות. אני לא זוכר את המילים, אבל בעיני רוחי אני רואה מסמך נשגב. ופתאום אנחנו לוקחים את החוקים האלה והופכים את מדינת ישראל שאיננה שועה לזכויות אדם, שמדירה את הרחמים הנכמרים ביהדות, והופכת את החוקים האלה לכדי שינוי דרמטי בצביונה ובדמותה של מדינת ישראל וגם תכניה. בא החוק הזה והופך את הילדים הפלסטינים, שאולי בשל מצב של חוסר תקווה הופך אותם לפעמים לרוצחים או להורגים או למשתמשים בנשקים. זה, כמובן, מוקצה מחמת מיאוס. 

<היו"ר ניסן סלומינסקי:>
אני רוצה להסב את תשומת לבך שלא מדובר על ילדים פלסטינים. 

<זוהיר בהלול (המחנה הציוני):>
זה ברור. 

<אוסאמה סעדי (הרשימה המשותפת):>
זה כמו חוק ההדחה. לא מדובר על חברי כנסת ערבים. בדיוק. על כולם. אנחנו יודעים מה הכוונה. הכוונה של ברקו היא על אותו ילד יהודי. היא חלמה על זה בלילה.
<ענת ברקו (הליכוד):>
אין הרבה ילדים יהודים שרוצחים - - - אבל החוק הזה חל עליהם. 

<קריאות:>
- - -

<אוסאמה סעדי (הרשימה המשותפת):>
אין הרבה. אבל גם פה איין הרבה.

<ענת ברקו (הליכוד):>
אבל זה חל עליהם. זה חל על כולם. 

<אוסאמה סעדי (הרשימה המשותפת):>
- - - עוד לא שרפנו חיים. 
<ענת ברקו (הליכוד):>
אבל בחברה הישראלית אף אחד לא שר שירי הלל על זה. 

<אוסאמה סעדי (הרשימה המשותפת):>
לא שמעת על אבו-ח'דיר. 

<היו"ר ניסן סלומינסקי:>
ענת, מה את עושה בדיוק?  

<ענת ברקו (הליכוד):>
אף אחד לא שר שירי הלל למי שעשה את זה. כל החברה הישראלית - - - את זה. 

<היו"ר ניסן סלומינסקי:>
ענת, מה את עושה בדיוק? 

<ענת ברקו (הליכוד):>
- - - בעד הרציחות האלה. 

<היו"ר ניסן סלומינסקי:>
ענת, בבקשה. 

<ענת ברקו (הליכוד):>
אצלנו זה החריג. בחברה הפלסטינית זה המקובל. זה ההבדל. 
<אוסאמה סעדי (הרשימה המשותפת):>
את מדברת על חמישה. 

<זוהיר בהלול (המחנה הציוני):>
בסיפא של דברי אני מבקש ממשרדך המלומד שהוא אולי הסמן של הדמוקרטיה והנדבך האחרון לפני התמוטטות הממלכה, שתיקחו בחשבון את העניין הזה. לא יכול שצביונה של המדינה ישתנה בבניין הזה חדשים לבקרים, עם כל הכבוד. עם כל הכבוד לחקיקה האקטיביסטית אתם לוקחים את הצביון של המדינה לדיראון עולם, אתם מדרדרים אותו שאולה. לא יכול להיות. 
<היו"ר ניסן סלומינסקי:>
רז, בבקשה. 

<ענת ברקו (הליכוד):>
רגע, אני לא יכולה להתייחס? 

<היו"ר ניסן סלומינסקי:>
אני רוצה שהוא ייתן להם תשובה. אחר כך אתן לך לדבר. 

<ענת ברקו (הליכוד):>
אוקיי, תודה. 

<רז נזרי:>
אני שמעתי את הדברים של חברי הכנסת הנכבדים זוהיר בהלול ואוסאמה סעדי, ואני מבקש מכם כמה דקות להקשיב לי. 
<זוהיר בהלול (המחנה הציוני):>
למרצה מלומד כמוך אני מוכן תמיד להקשיב.

<זאב בנימין בגין (הליכוד):>
נשמע אותך בלב פתוח ובנפש חפצה. לזה התכוונת. 
<רז נזרי:>
נכון. לא לשמוע את הקול, אלא להקשיב בלב פתוח ובנפש חפצה, כפי שאמר חבר הכנסת בגין. 

הדברים שאתם אומרים קצת מעציבים אותי. אם אתם חווים את זה ככה כאזרחי ישראל וכחברי כנסת זה מעציב אותי. אני כבר אראה לכם איך זה לחלוטין, בעיני לא מבוסס על החוק. בהחלט יכול להיות שלו היה חוק אחר היה מקום לאמירות האלה. אני אראה לכם מה קורה בעולם בהקשרים כאלה וגם מה החוק הזה אומר. לו היינו מבקשים מכם עכשיו לעשות שינוי אמתי ולהוריד את גיל המאסר מגיל 14 לגיל 12 היה מקום לדברים שאמרתם. לו היינו מבקשים להוריד את גיל האחריות הפלילית – כפי שעל זה יש גם הצעות אחרות – מגיל 12 אז אולי היה מקום לדברים שאמרתם. 

מה שנעשה בדבר הזה – שני העקרונות לא נשברו. גיל האחריות הפלילית היה ונשאר 12; גיל הכניסה לכלא היה ונשאר 14. מה שנעשה כאן – ואני מתחנן בפניכם לצאת רגע מהשבלונה של "יהודים" ו"ערבים", כי זה לא פה. לשיטתנו, אין אפילו הבחנה בין עבירות טרור לעבירות פליליות רגילות - -

<היו"ר ניסן סלומינסקי:>
הן לא מוזכרות בכלל. 

<רז נזרי:>
- - לשיטתנו, גם ילד שדוקר את חברו בסכין בברזייה נמצא בחוק הזה בדיוק כמו ילד שדוקר בסכין במקרה של טרור. אין בכלל ההקשר הזה. זה נדון וחשבו לעשות את זה, ואולי יש הצעות כאלה, אבל אני חושב שאסור לעשות את הדבר הזה. 
המצב בחוק היום בחוק הוא אבסורדי בעיני בלי קשר לגל טרור. החוק לא אומר שילד שעשה מעשה מתחת לגיל 14 לא ייכנס לכלא; כי אז אפשר היה להצדיק ולהגיד שפחות מגיל 14 הוא לא בדיוק מבין את מידת האשם. החוק אומר היום שאם נגזר דינו לפני גיל 14 הוא לא נכנס לכלא. למה הכוונה? שני ילדים בני 13.5 יצאו לרחוב. שניהם יצאו באותו יום לרחובות נפרדים. כל אחד מהם אחז סכין והרג מישהו – וכדי שהדוגמה תהיה מאוזנת – יהודי הרג ערבי, וערבי הרג יהודי. עכשיו מתנהל משפט. מה צריך להיות לכאורה הדין? שווה לשניהם, נכון? לא. זה לא יהיה שווה. אתה יודע למה זה לא יהיה שווה? כי יכול להיות שהמשפט של אחד מהם ייגמר מהם, והוא מתחת לגיל 14, ולכן בגיל 20 הוא ייצא ממעון נעול; והמשפט של השני נמשך עוד חודש או במקרה הוא גדול מהראשון בחודש, והייתה פגרה בבית משפט אז הדיון נקבע באופן אקראי לגיל 14 וחודש, ואז מותר להכניס אותו למאסר עולם. זה פשוט אבסורד. אני טוען בלי שום קשר שהחוק היום הוא פשוט אבסורד. התוצאה שלו - -

<אוסאמה סעדי (הרשימה המשותפת):>
למה לא שיניתם את זה לפני עשר שנים - -

<היו"ר ניסן סלומינסקי:>
אוסאמה, לא. 

<אוסאמה סעדי (הרשימה המשותפת):>
למה לא שיניתם את זה לפני עשר שנים - -

<היו"ר ניסן סלומינסקי:>
אוסאמה, לא. 

<אוסאמה סעדי (הרשימה המשותפת):>
- - וחיכיתם שהשרה שקד תבוא רק אחרי אירוע - - - אנחנו יודעים מה הרקע לזה, ניסן. מה לעשות.
<היו"ר ניסן סלומינסקי:>
אוסאמה. 

<אוסאמה סעדי (הרשימה המשותפת):>
מה הוא עכשיו מלמד - - -

<ענת ברקו (הליכוד):>
על כל חוק אפשר להגיד - - -

<היו"ר ניסן סלומינסקי:>
איפה הייתם עד עכשיו שישים ושבע שנים? על כל חוק אני שואל את זה. 

<אוסאמה סעדי (הרשימה המשותפת):>
זאת לא יוזמה שלכם. זאת יוזמה של שרת המשפטים שבה בעקבות מנאסרה. אנחנו יודעים איפה הכינו לה את החוק הזה. 

<רז נזרי:>
אני לא רוצה להיכנס כרגע לדיונים פנימיים אצלנו במשרד, אבל אני אומר לך שמבחינתי בהקשר דומה – הקשר המעצרים עלה בלי קשר לגל הטרור. אני מאמין שהדבר הזה לחלוטין לא קשור לגל הטרור. נכון שיש מקרה שפתאום מציף את הקושי שלכאורה באופן אבסורדי בן אדם בגיל 13 ועשרה חודשים – אם הוא יגיע להסדר טיעון והוא יודה מיד ואין משפט הוא ילך לשש שנים, ובגיל 20 ילך הביתה; אבל אם המשפט יתנהל רגיל הוא יכול ללכת בגיל 14 למאסר עולם. 
<אוסאמה סעדי (הרשימה המשותפת):>
זה צודק? אני שואל אותך. זה צודק? 
<רז נזרי:>
אוסאמה, ביקשתי להקשיב, ברשותך. 

<אוסאמה סעדי (הרשימה המשותפת):>
אני מקשיב. 

<רז נזרי:>
כמו שאמרתי לך קודם אנחנו לא עושים הבחנה בין יהודים לערבים ובין טרור לרצח אחר. למה? כי השיקולים הם כאלה: כאשר מדובר בקטין – מצד אחד אנחנו מאמינים שיש שיקולים דרמטיים כשמדובר בילדים. שיקולי הענישה הם שונים לגמרי. מעשה שילד עושה צריך להסתכל עליו בצורה שונה ולדעת לשקם אותו. כל הדברים האלה נכונים ויישארו וחוק הנוער נשאר וגם קציני המבחן יישארו. אנחנו רוצים למנוע מצב השופט לא מכניס שיקולים נוספים. לדוגמה, יש שיקול בענישה שנקרא "גמול" שהוא עיקרון מרכזי בענישה. אלה שיקולים שהכנסת חוקקה. יש ילד בגיל 13.5 שהרג מישהו. נהרג קורבן. את אימו של הילד בן ה-14 לא מעניין האם הרוצח היה בן 13.5 או בן 14.5. איזה מצב נוצר? יש אימא לילד רוצח שהיה בן 13.5 והרוצח השני היה בן 14.5. אז האם של הרוצח בן 13.5 צריכה לראות את הרוצח של בנה יוצא בגיל 20 החוצה אחרי שש שנים במעון נעול. אבל האימא השנייה של הרוצח בן 14.5 – והנרצח הוא אותו נרצח – פה זה כבר יהיה מאסר עולם. 

כל מה שאנחנו אומרים שזה משהו שנחקק בצורה אקראית ואין בו היגיון. אנחנו רוצים שאת כל השיקולים האלה בית המשפט ישקול. כמו שקבענו, זה לא יהיה אוטומטי שבגיל 14 הוא הולך לכלא. לפי ההצעה, בגיל 14 הוא יחזור לבית המשפט כדי שהשופט יראה אם אולי בשנתיים היה שיקום, והוא ישקול מחדש. יכול להיות שהוא קבע אז מאסר, ועכשיו הוא לא קובע מאסר. זאת אומרת כל שיקולי השיקום והזהירות בכל מה שקשור בנוער נכנסו כאן בכל תחנה, וגם זה לא היה פשוט ועמדנו על כך. 
<אוסאמה סעדי (הרשימה המשותפת):>
אז למה - - - בגיל 14 - -

<היו"ר ניסן סלומינסקי:>
אוסאמה. 

<אוסאמה סעדי (הרשימה המשותפת):>
- - - בגיל 14 בית המשפט לא יתבע עשרים שנה 13- - - עיון מחדש. בגיל 14 הוא יבוא ויראה מה המצב ואז יקבע את העונש. 

<ענת ברקו (הליכוד):>
שיחכה אחרי העבירה שנתיים, שלוש, ארבע כדי לקבוע את העונש? 

<היו"ר ניסן סלומינסקי:>
רבותי, לא כך. 

<ענת ברקו (הליכוד):>
כך לא עובדת מערכת הענישה. 

<רז נזרי:>
אוסאמה, ההסדר פה אומר שבשונה מהמצב כיום שהשופט רואה מול עיניו מקרה של ילד בגיל 13 ועשרה חודשים, והוא משוכנע שאין סיכוי לשינוי חוץ משש שנים במעון נעול – החוק הזה אומר שהמחסום האוטומטי הזה מוסר. עדיין יישארו שיקולי השיקום. בית המשפט יוכל להחליט אם הוא רוצה להכניס אותו למאסר. אנחנו - - - את עצמנו פעמיים. גם אם הוא החליט להכניס אותו בגיל 13 למאסר זה לא אומר שהוא ילך למאסר בגיל 14, 15. זה אומר ששופט יראה אותו שוב, וקצין מבחן יתייחס שוב לדבר הזה, ושוב הסניגור יסביר מדוע למרות שיש פה קורבן אנחנו זהירים - -
<אוסאמה סעדי (הרשימה המשותפת):>
זה לא סותר- - -

<רז נזרי:>
  - - עוד דבר אני אגיד - - - להכניס את זה לעבירות נוספות לא פחות חמורות כמו אונס. כדי למנוע את המדרון החלקלק עמדתי על כך ששני דברים לא יקרו פה: א', הבחנה בין טרור לבין עבירות אחרות; כי כל הנימוקים שאמרתי של גמול והרתעה ושיקולי נפגעי עבירה הם לא רלוונטיים. לאימא הזאת לא אכפת אם הבן שלה נרצח בגלל מריבה בברזייה או בגלל שרצחו יהודי. לכן אנחנו לא שמנו את ההבחנה בין טרור לרצח אחר כאן. זה גם לא היה פשוט. לא שמנו כאן עבירות - - - חמורות. 
<זוהיר בהלול (המחנה הציוני):>
אין הבחנה. 

<רז נזרי:>
אין הבחנה. כל העבירות. גם רצח על רקע רגיל. חלק מההצעות היו לשים גם עבירות חמורות. אונס של קטין זה גם עבירה, והתורה דימתה אונס לרצח וכדומה. אבל אמרנו, לא. בשביל האיזון נשים את הקו על העבירות הכי חמורות שהן הריגה, ניסיון לרצח ורצח. כאשר יעבור סוף-סוף חוק ההמתה בעזרת השם לאחר שהוועדה דנה כאן בצורה מהירה בקדנציה הזאת נעשה את התיקון המקביל. 
אני שוב רוצה להסביר לכם. האמירות שלכם כואבות לי בתור משפטן, בתור אזרח. אנחנו נאבקים בהרבה הקשרים אחרים, ואני נאבק מול גורמים אחרים כולל הפגנות ליד הבית ודברים מהסוג הזה – בלי לפרט יותר מדי – שאין דבר כזה חוק ליהודים וחוק לערבים, ואין דבר כזה שטרור, אם הוא ככה, אז הוא בעצם מאבק לאומי וכל הפרשנויות המפולפלות האלה שיצאו גם מתוך הבית הזה, שאם יש מאבק אז זה לא טרור. כי טרור זה טרור זה טרור, ולא אכפת לי אם יהודי רצח ערבי או ערבי רצח יהודי. אבל כן תסכימו אתי - -
<אוסאמה סעדי (הרשימה המשותפת):>
אבל החוק הזה קיים משנת 71'. 

<זוהיר בהלול (המחנה הציוני):>
התכוונת לבהלול? 

<היו"ר ניסן סלומינסקי:>
אוסאמה, זה לא יכול להיות. 

<קריאות:>
- - -

<אוסאמה סעדי (הרשימה המשותפת):>
הוא בא אלינו בטענות. - - -

<היו"ר ניסן סלומינסקי:>
הוא לא בא בטענות לאף אחד. 
<אוסאמה סעדי (הרשימה המשותפת):>
- - - כל ההסדר הזה היה קיים משנת 71'. למה עכשיו - - -

<רז נזרי:>
- - - אני באתי אליך בטענות, אוסאמה? 
<ענת ברקו (הליכוד):>
תגיד שלא הייתה רכבת קלה ולא רצחו בתוכה או רצחו ילדים על אופניים. 

<היו"ר ניסן סלומינסקי:>
ענת, בבקשה, רק קצר. 

<ענת ברקו (הליכוד):>
אם באמת חבר הכנסת סעדי דואג לילדים כדי לדאוג לכך שהצעירים יקבלו חינוך - -

<אוסאמה סעדי (הרשימה המשותפת):>
רק את דואגת לילדים. 

<ענת ברקו (הליכוד):>
- - שצעירים יקבלו חינוך, וילדים יקבלו חינוך ולא יהפכו להיות קורבנות של החברה הפלסטינית - -
<אוסאמה סעדי (הרשימה המשותפת):>
אנחנו מכירים את הדעות שלך - - - חוק רק על ערבים. 

<ענת ברקו (הליכוד):>
נכון. אני רציתי שתהיה הבחנה - - -

<זוהיר בהלול (המחנה הציוני):>
אז תקראי להפסקת הכיבוש. 

<אוסאמה סעדי (הרשימה המשותפת):>
- - - הטרור היהודי. 

<ענת ברקו (הליכוד):>
- - אבל בעצם חברה שמחנכת לדם ורצח גם ילדים, ומסתתרת מאחורי ילדים ומשתמשת בילדים – אולי יחשבו פעמיים אם להשתמש בילדים.

<אוסאמה סעדי (הרשימה המשותפת):>
בינתיים מי ששרפו ילדים חיים - -

<ענת ברקו (הליכוד):>
- - ועכשיו אנחנו רואים - -

<קריאות:>
- - -

<ענת ברקו (הליכוד):>
- - - חברים שלך. אני ביקרתי - - -

<אוסאמה סעדי (הרשימה המשותפת):>
אה, ביקרת? 

<היו"ר ניסן סלומינסקי:>
רבותי. 

<ענת ברקו (הליכוד):>
אף אחד לא מסכים עם זה. אבל אתה עדיין ממשיך להגן על רוצחים ועל טרוריסטים. 

<היו"ר ניסן סלומינסקי:>
ענת ואוסאמה, אני אפסיק את שניכם. 

<זוהיר בהלול (המחנה הציוני):>
זה מסע דמוניזציה נגד עם. 

<קריאות:>
- - -

<ענת ברקו (הליכוד):>
זוהיר, הרמתי לך לוולה? חלאס, סיימנו את הדיון. דבר שאולי עורך הדין נזרי לא התייחס אליו הוא ששופטים סוחבים את המשפט כדי לעבור את גיל 14 כדי לתת אז את פסק הדין. זאת אומרת שיש הבחנה מלאכותית. אנחנו אומרים היום שאם יש פוטנציאל שיקום הם יהיו במעון נעול בגיל 14-12, ולאחר מכן יישקל האופק השיקומי שלהם והכליאה שלהם. כליאה באה להגן על החברה. לצערנו הרב, אנחנו רואים שיש בחברה גם תופעה של ילדים רוצחים. זה משהו שקיים. אגב, גם בעולם הפלילי וגם בעולם הטרור כשמשתמשים בילדים ומסיתים אותם מבוקר ועד ערב, וזה משהו שהם גדלים אתו. 

לכן אני רוצה להגיד לך, אדוני היושב-ראש, אני מבקשת שנעביר את החוק הזה במהירות הרבה ביותר מכיוון שבכך נגן על אזרחי מדינת ישראל. 
<היו"ר ניסן סלומינסקי:>
תודה. חבר הכנסת בגין, אחרון הדוברים, בקצרה, בבקשה. 

<זאב בנימין בגין (הליכוד):>
אני לא מצוי, אבל לא שמענו ששופטים מעכבים את ההליך כדי להביא את הנאשם לגיל 14 ויום. יש התמשכות של הליכים, אבל לטעון זאת כלפי שופט נראית לי טענה מרחיקת לכת. 
שנית, לאוסאמה ולרז, אני חושב שלא שמעת את שאלתו של אוסאמה לגבי החשש שדבר החקיקה הזה מפר אמנות בין-לאומיות. האם תוכלו לענות? אז תענו. 

<רז נזרי:>
נכון, שכחתי להתייחס. 

<היו"ר ניסן סלומינסקי:>
רגע, תן לו לסיים. 

<זאב בנימין בגין (הליכוד):>
הנעת הראש לא נרשמת בפרוטוקול. 

<רז נזרי:>
הנעת הראש ביטאה את זה שזה לא מפר אמנות בין-לאומיות. אנחנו היינו עם אנשי המחלקה הבין-לאומית בחדר. אוסאמה שאל על דוגמות בעולם. אנגליה היא מדינה מתורבתת ודמוקרטית. שם מותר בעבירות רצח ובעבירות חמורות אחרות להכניס לכלא. לא מה שאנחנו עושים רק בגיל 14. בין גיל 10 ל-14 באנגליה אפשר להכניס לכלא בעבירות חמורות או בעבירות רצח. זה לא מה שאנחנו עושים. אנחנו עושים פחות מזה. 
<היו"ר ניסן סלומינסקי:>
רז, אני יודע. 

<רז נזרי:>
ועוד דבר: בהונגריה בין גילאים 14-12 ובהולנד מגיל 12 אפשר להכניס לכלא ממש. זאת אומרת דוגמות למדינות שבהן כל זה זה יותר ממה שאנחנו מציעים עכשיו. אנחנו מציעים להישאר עם 14 בכלא, אבל מציעים שלא יהיה הדבר המלאכותי והאבסורד הזה. 
<היו"ר ניסן סלומינסקי:>
אני רוצה שנצביע והזמן רץ. 

<זאב בנימין בגין (הליכוד):>
לא סיימתי. 

בישיבה הקודמת, כך עלה בדיון, שהצעת החוק הזאת מקורה באופן חלקי הוא ברשויות הרווחה או בקרב הממונים על המעונות הסגורים, כך שלאו דווקא אולי בעיתוי המדויק הדבר קשור לאותו גל טרור שחווינו והדברים הנוראיים גם מצד ילדים. אבל זה, כנראה, עונה על צורך כללי של רשויות הרווחה לגבי ילדים שהואשמו ונמצאו חייבים בעבירות המתה. 
אדוני היושב-ראש, לא קיבלתי תשובה או רמז אפילו קצרצר לשאלתי, האם עומדים לדון, האם היה דיון או האם יכול להיות שיהיה דיון בבניית אפשרויות אחרות, דרגות של חומרה במעונות הנעולים שלהבנתי, יכול היה לפתור חלק מהבעיות שאנחנו עומדים בפניהן בחקיקה הזאת על בעיותיה. אם אין תשובה אז אין תשובה, אבל קיוויתי שאחרי שבועיים תהיה. 

<היו"ר ניסן סלומינסקי:>
גברת אודיה איפרגן, אם את יכולה לענות בתמצית.  
<אודיה איפרגן:>
הנושא הזה עלה בעבר בדיונים שונים על החוק. לא הייתה התקדמות בנושא. העמדה של משרד הרווחה בזמנו הייתה שהוא אמון על הליכים שיקומיים וטיפוליים ולא על כליאה. המקסימום שהגענו אליו זה נושא של מעונות נעולים. גם הצוות הוא לא צוות של סוהרים, אלא צוות חינוכי. אפשר יהיה לדון בהמשך שוב בנושא, אבל זה נושא מורכב כי משרד הרווחה לא רוצה להיות סוהר וגם לא אמור להפוך להיות סוהר. הוא יכול לתרום בנושא של הליכים שיקומיים אבל הוא לא יכול - - -
<היו"ר ניסן סלומינסקי:>
תעבירי רק למערכת שיש בקשה שיהיה דיון בנושא הזה. אנחנו היינו מאוד שמחים. 
<זאב בנימין בגין (הליכוד):>
אפשרויות ביניים. אני לא מדבר על כליאה. היות שמסרתם שהילדים יוצאים לעיתים קרובות לחופשה אז בתנאים מסוימים אפשר לצמצם את החופשות. אולי גם בזה תהיה מידה של תועלת. אני לא בקי בתחום הזה, אבל ראיתי כאן חסר מסוים בחלופות שהעליתם. 
<אודיה איפרגן:>
לפי מה שקבוע ב - - -

<היו"ר ניסן סלומינסקי:>
אנחנו נעבור להצבעה. אוסאמה, אם יש לך הסתייגויות, אנא, אמור. 
<אוסאמה סעדי (הרשימה המשותפת):>
החוק הזה סותר את האמנה הבינלאומית לזכויות הילד. אנחנו מתנגדים לחוק הזה. לעניין סעיף 1 אנחנו סבורים שהוראת השעה של שלוש שנים היא רחבה מדי, ואנחנו מבקשים שלחילופין היא תהיה אך ורק לשנה. כמובן, אנחנו טוענים שהחוק הזה יחול אך ורק מיום פרסומו ברשומות ובשום פנים ואופן לא מיועד לחול רטרואקטיבית. 

<נעה ברודסקי:>
זה ברור. 

<אוסאמה סעדי (הרשימה המשותפת):>
אני מדגיש. 

לעניין סעיף 2 – אנחנו מבקשים להוריד את סעיף 305 ואת 298 ושיחול אך ורק על עבירות רצח. כאמור, אנחנו מבקשים רשות דיבור בשם כל הרשימה. 
<היו"ר ניסן סלומינסקי:>
טוב, רבותי, אנחנו ניגש להצבעה. 

<נעה ברודסקי:>
יש גם בקשות רשות דיבור של כל המחנה הציוני. 
<היו"ר ניסן סלומינסקי:>
מי בעד ההסתייגות הראשונה? 

<אוסאמה סעדי (הרשימה המשותפת):>
רק רגע. מסרו לי פה את הדוח של האגודה לזכויות האזרח שאומר שמבדיקה שעשו מתוך ארבעים וחמש מדינות באירופה, שלושים ושמונה מדינות לא מאפשרות מאסר בפועל לקטינים מתחת לגיל 14. 

<רז נזרי:>
גם אנחנו לא. 

<אוסאמה סעדי (הרשימה המשותפת):>
שלושים ושמונה. 

<רז נזרי:>
גם אנחנו לא. 

<אוסאמה סעדי (הרשימה המשותפת):>
אבל אתה כבר גוזר מאסר בפועל. 

<היו"ר ניסן סלומינסקי:>
רבותי, מי בעד ההסתייגות הראשונה של אוסאמה, לשנה? מי נגד? מי נמנע? 

הצבעה

בעד ההסתייגות – מיעוט
נגד – רוב
נמנעים – אין 

ההסתייגות לא התקבלה. 

<היו"ר ניסן סלומינסקי:>
ההסתייגות לא התקבלה. 


מי בעד ההסתייגות השנייה של אוסאמה? 

<נעה ברודסקי:>
להשאיר את עבירת - - -

<היו"ר ניסן סלומינסקי:>
מי נגד? מי נמנע? 

הצבעה

בעד ההסתייגות – מיעוט
נגד – רוב
נמנעים – אין 

ההסתייגות לא התקבלה. 

<היו"ר ניסן סלומינסקי:>
ההסתייגות לא התקבלה. 
ההסתייגויות נפלו, ואנחנו יכולים להצביע על הצעת חוק הנוער (שפיטה, ענישה ודרכי טיפול) (דרכי ענישה – הוראת שעה), התשע"ו-2016, להכנה לקריאה שנייה ושלישית. מי בעד החוק עם כל השינויים והתוספות שעשינו בשתי הישיבות? 

הצבעה

בעד הצעת החוק – רוב
נגד – מיעוט
נמנעים – אין
הצעת <חוק הנוער (שפיטה, ענישה ודרכי טיפול) (דרכי ענישה - הוראת שעה), התשע"ו-2016>, אושרה.
. 
<היו"ר ניסן סלומינסקי:>
החוק אושר, ויונח לקריאה שנייה ושלישית. תודה רבה, הישיבה נעולה. 

<הישיבה ננעלה בשעה 14:00.>

